b'\n_START_ARTICLE_\n\xc5\xbdmogaus papilomos viruso vakcinos\n_START_PARAGRAPH_\n\xc5\xbdmogaus papildomos viruso (HPV) vakcinos\xc2\xa0\xe2\x80\x93 tai skiepai, apsaugantys nuo u\xc5\xbesikr\xc4\x97timo tam tikr\xc5\xb3 tip\xc5\xb3 \xc5\xbemogaus papilomos virusu (\xc5\xbdPV). Rinkoje esan\xc4\x8dios vakcinos gali apsaugoti nuo dviej\xc5\xb3, keturi\xc5\xb3 arba devyni\xc5\xb3 genotip\xc5\xb3 \xc5\xbdPV. Visos vakcinos apsaugo bent nuo \xc5\xbdPV 16 ir 18, kurie kelia did\xc5\xbeiausi\xc4\x85 gimdos kaklelio v\xc4\x97\xc5\xbeio pavoj\xc5\xb3. Manoma, kad vakcinos gali apsaugoti nuo 70\xc2\xa0% gimdos kaklelio v\xc4\x97\xc5\xbeio, 80\xc2\xa0% i\xc5\xa1ang\xc4\x97s v\xc4\x97\xc5\xbeio, 60\xc2\xa0% mak\xc5\xa1ties v\xc4\x97\xc5\xbeio, 40\xc2\xa0% vulvos v\xc4\x97\xc5\xbeio atvej\xc5\xb3 ir galb\xc5\xabt nuo tam tikros r\xc5\xab\xc5\xa1ies burnos v\xc4\x97\xc5\xbeio. Vakcinos taip pat apsaugo nuo tam tikr\xc5\xb3 lyties organ\xc5\xb3 karp\xc5\xb3, \xc5\xa1iuo at\xc5\xbevilgiu geresn\xc4\x99 apsaug\xc4\x85 teikia vakcinos prie\xc5\xa1 4 ir 9 genotip\xc5\xb3 \xc5\xbdPV.\n_START_SECTION_\nRekomendacijos\n_START_PARAGRAPH_\nPasaulio sveikatos organizacija rekomenduoja \xc5\xbdPV vakcinas kartu su kitomis profilaktin\xc4\x97mis priemon\xc4\x97mis \xc4\xaftraukti \xc4\xaf profilaktini\xc5\xb3 skiepijim\xc5\xb3 plan\xc4\x85 \xc5\xa1alyse, kurios gali tai sau leisti. Reikia skiepyti dviem arba trimis doz\xc4\x97mis, atsi\xc5\xbevelgiant \xc4\xaf tai, kokio am\xc5\xbeiaus skiepijamasis asmuo. Paprastai patartina skiepyti devyneri\xc5\xb3 \xe2\x80\x93 trylikos met\xc5\xb3 mergaites. Vakcin\xc5\xb3 apsauga trunka ne ma\xc5\xbeiau kaip a\xc5\xa1tuonerius metus. Po skiepijimo vis tiek reikia atlikti gimdos kaklelio v\xc4\x97\xc5\xbeio profilaktin\xc4\x99 patikr\xc4\x85. Paskiepijus didel\xc4\x99 populiacijos dal\xc4\xaf, naudos i\xc5\xa1 to gali tur\xc4\x97ti ir nepaskiepytieji. Jeigu virusu jau u\xc5\xbesikr\xc4\x97sta, vakcinos nepad\xc4\x97s.\n_START_SECTION_\nSaugumas\n_START_PARAGRAPH_\n\xc5\xbdPV vakcinos labai saugios. Skausmas injekcijos vietoje kyla ma\xc5\xbedaug 80\xc2\xa0% paskiepyt\xc5\xb3j\xc5\xb3. Injekcijos vieta gali parausti ir patinti, paskiepytasis gali kar\xc5\xa1\xc4\x8diuoti. \xc5\xa0ios vakcinos s\xc4\x85sajos su Gijeno-Bare (Guillain-Barr\xc3\xa9) sindromu nenustatyta.\n_START_SECTION_\nIstorija, visuomen\xc4\x97 ir kult\xc5\xabra\n_START_PARAGRAPH_\nPirmoji \xc5\xbdPV vakcina \xc4\xaf rink\xc4\x85 pateikta apie 2006 m. 2014 m. duomenimis, 58 \xc5\xa1alyse \xc5\xa1i vakcina \xc4\xaftraukta \xc4\xaf profilaktini\xc5\xb3 skiepijim\xc5\xb3 plan\xc4\x85 bent mergait\xc4\x97ms. \xc5\xa0i vakcina taip pat \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro rekomenduojami pagrindin\xc4\x97s sveikatos prie\xc5\xbei\xc5\xabros vaistai. 2014 m. viena doz\xc4\x97 didmenin\xc4\x97s prekybos tinkle kainavo 47 JAV dolerius. Jungtin\xc4\x97se Amerikos Valstijose ji kainuoja daugiau nei 200 JAV doleri\xc5\xb3. Skiepyti \xc5\xa1ia vakcina gali b\xc5\xabti ekonomi\xc5\xa1kai veiksminga besivystan\xc4\x8diose \xc5\xa1alyse.'